钦定古今图书集成/明伦汇编/闺媛典/第045卷 > 息君夫人
## 钦定古今图书集成/明伦汇编/闺媛典/第045卷 > 息君夫人

按刘向《列女传》：息君之夫人者，楚伐息，掳其君，使守
门，将妻其夫人而纳之于宫。楚王出游，夫人遂出见
息君，谓之曰：“‘人生要一死而已，何至自苦？妾无须臾
而忘君也，终不以身更贰醮。生离于地上，岂如死归
于地下哉’！乃作诗曰：‘谷则异室，死则同穴。谓予不信，
有如曒日’。息君止之，夫人不听，遂自杀。息君亦自杀”，
同日俱死。楚王贤其夫人，守节有义，乃以诸侯之礼
合葬之。君子谓夫人说于行善，故序之于《诗》。夫义动
君子，利动小人，息君夫人不为利动矣。《诗》云：“德音莫
违，及尔同死。”此之谓也。〈按左传所载与此不同向必有所据故入于烈部〉